**Έκθεση της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για το νομοσχέδιο «Ο περί της Ευρωπαϊκής Εντολής Έρευνας σε Ποινικές Υποθέσεις (Τροποποιητικός) Νόμος του 2023»**

**Παρόντες:**

 Φωτεινή Τσιρίδου, αναπλ. πρόεδρος Χριστιάνα Ερωτοκρίτου

 Νίκος Γεωργίου Σωτήρης Ιωάννου

 Άριστος Δαμιανού Κωστής Ευσταθίου

 Ανδρέας Πασιουρτίδης

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε το πιο πάνω νομοσχέδιο σε τρειςσυνεδρίες της, που πραγματοποιήθηκαν στις24 και την31η Μαΐου, καθώςκαι στις 7 Ιουνίου2023. Στο πλαίσιο των συνεδριάσεων αυτών κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Δικαιοσύνης και Δημοσίας Τάξεως, της Νομικής Υπηρεσίας της Δημοκρατίας και του Παγκύπριου Δικηγορικού Συλλόγου. Η Επίτροπος Προστασίας Δεδομένων Προσωπικού Χαρακτήρα, παρ’ όλο που κλήθηκε, δεν εκπροσωπήθηκε στις συνεδρίες της επιτροπής, ωστόσο ενημέρωσε την επιτροπή με γραπτό υπόμνημά της ότι συμφωνεί με την προτεινόμενη τροποποίηση.

 Σημειώνεται ότι στο στάδιο της συζήτησης του νομοσχεδίου παρευρέθηκαν επίσης ο πρόεδρος της επιτροπής κ. Νίκος Τορναρίτης και τα μέλη της κ. Γιώργος Κουκουμάς και Χαράλαμπος Θεοπέμπτου.

 Σκοπός του νομοσχεδίου είναι η τροποποίηση του περί της Ευρωπαϊκής Εντολής Έρευνας σε Ποινικές Υποθέσεις Νόμου, ώστε να εναρμονιστούν οι διατάξεις του με την πράξη της Ευρωπαϊκής Ένωσης με τίτλο «Οδηγία (ΕΕ) 2022/228 του Ευρωπαϊκού Κοινοβουλίου και του Συμβουλίου της 16ης Φεβρουαρίου 2022 για την τροποποίηση της οδηγίας 2014/41/ΕΕ, όσον αφορά την ευθυγράμμισή της με τους κανόνες της Ένωσης για την προστασία των δεδομένων προσωπικού χαρακτήρα».

 Ειδικότερα, σύμφωνα με τα στοιχεία που κατέθεσε το Υπουργείο Δικαιοσύνης και Δημοσίας Τάξεως, με τις προτεινόμενες ρυθμίσεις σκοπείται όπως, κατά την εφαρμογή των διατάξεων της βασικής νομοθεσίας, η προστασία των δεδομένων προσωπικού χαρακτήρα και η επεξεργασία αυτών πραγματοποιείται σύμφωνα με τις νομοθεσίες που απαριθμούνται στις προτεινόμενες ρυθμίσεις και οι οποίες αφορούν στην προστασία των εν λόγω δεδομένων.

 Σημειώνεται ότι ως προθεσμία μεταφοράς των διατάξεων της ως άνω αναφερόμενης οδηγίας στο εθνικό δίκαιο καθορίζεται η 14η Μαρτίου 2023.

 Στο πλαίσιο της συζήτησης του νομοσχεδίου ενώπιον της επιτροπής η εκπρόσωπος του Υπουργείου Δικαιοσύνης και Δημοσίας Τάξεως ενημέρωσε την επιτροπή για τους σκοπούς και τις επιδιώξεις των προτεινόμενων ρυθμίσεων.

 Σημειώνεται ωστόσο ότι σε σχετικό σημείωμα της Υπηρεσίας Ευρωπαϊκών Υποθέσεων της Βουλής των Αντιπροσώπων αναφέρεται ότι, παρ’ όλο που η ως άνω αναφερόμενη Οδηγία (ΕΕ) 2022/228 διαγράφει το άρθρο 20 της Οδηγίας 2014/41/ΕΕ του Ευρωπαϊκού Κοινοβουλίου και του Συμβουλίου της 3ης Απριλίου 2014 περί της ευρωπαϊκής εντολής έρευνας σε ποινικές υποθέσεις, το οποίο αντιστοιχεί στο άρθρο 21 του υπό τροποποίηση εθνικού νόμου, με τις προτεινόμενες ρυθμίσεις το εν λόγω άρθρο αντικαταστάθηκε με νέες πρόνοιες αντί να διαγραφεί. Πρόσθετα, στο εν λόγω σημείωμα γίνεται εισήγηση όπως, σε περίπτωση που δεν διαγραφούν οι εν λόγω διατάξεις, προστεθεί στις πρόνοιες του υπό εξέταση νομοσχεδίου σχετική πρόνοια σύμφωνα με την οποία η επεξεργασία δεδομένων προσωπικού χαρακτήρα κατά την εφαρμογή των διατάξεων της βασικής νομοθεσίας διέπεται από τον Γενικό Κανονισμό (ΕΕ) 2016/679, μόνο σε περίπτωση κατά την οποία οι υπό αναφορά διαδικασίες δεν εμπίπτουν στο πεδίο εφαρμογής του περί της Προστασίας των Φυσικών Προσώπων Έναντι της Επεξεργασίας των Δεδομένων Προσωπικού Χαρακτήρα από Αρμόδιες Αρχές για τους Σκοπούς της Πρόληψης, Διερεύνησης, Ανίχνευσης ή Δίωξης Ποινικών Αδικημάτων ή της Εκτέλεσης Ποινικών Κυρώσεων και για την Ελεύθερη Κυκλοφορία των Δεδομένων αυτών Νόμου.

 Τοποθετούμενη επί των πιο πάνω παρατηρήσεων σχετικά με τη μη διαγραφή του άρθρου 21 της βασικής νομοθεσίας, η εκπρόσωπος της Νομικής Υπηρεσίας της Δημοκρατίας σημείωσε ότι κατά τον νομοτεχνικό έλεγχο του υπό εξέταση νομοσχεδίου θεωρήθηκε ορθότερο όπως αντικατασταθεί αντί να διαγραφεί το υπό αναφορά άρθρο, ώστε να γίνεται ρητή αναφορά στις νομοθεσίες που διέπουν το πλαίσιο προστασίας των δεδομένων προσωπικού χαρακτήρα για σκοπούς διασφάλισης των δικαιωμάτων των πολιτών.

 Υπό το φως των πιο πάνω παρατηρήσεων, το Υπουργείο Δικαιοσύνης και Δημοσίας Τάξεως υπέβαλε στην επιτροπή αναθεωρημένο κείμενο του υπό εξέταση νομοσχεδίου, με το οποίο διευκρινίζεται στις πρόνοιες αυτού ότι οι διατάξεις του Γενικού Κανονισμού (ΕΕ) 2016/679 εφαρμόζονται μόνο σε περίπτωση κατά την οποία οι υπό αναφορά διαδικασίες δεν εμπίπτουν στο πεδίο εφαρμογής της νομοθεσίας σχετικά με την προστασία φυσικών προσώπων έναντι της επεξεργασίας δεδομένων προσωπικού χαρακτήρα για σκοπούς πρόληψης, διερεύνησης, ανίχνευσης ή δίωξης ποινικών αδικημάτων ή εκτέλεσης ποινικών κυρώσεων.

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της και αφού προέβη στις απαραίτητες νομοτεχνικές βελτιώσεις επί του αναθεωρημένου κειμένου του νομοσχεδίου, επιφυλάχθηκε να τοποθετηθεί επί των προνοιών αυτού κατά τη συζήτησή του στην ολομέλεια του σώματος.

19 Ιουνίου 2023

Αρ. Φακ. 23.01.064.069-2023

ΑΦ/ΚΣ/ΑΟΛ/MC/ΝΚ